ກອງປະຊຸມລັດຖະມົນຕີອາຊຽນ ວ່າດ້ວຍການຕ້ານອາຊະຍາກໍາຂ້າມຊາດ ຄັ້ງທີ 16
ກອງປະຊຸມລັດຖະມົນຕີອາຊຽນ ວ່າດ້ວຍການຕ້ານອາຊະຍາກໍາຂ້າມຊາດ ຄັ້ງທີ 16 ຈັດຂຶ້ນ ໃນວັນທີ 21 ກັນຍາ 2022 (ໃນຮູບແບບວິດີໂອທາງ ໄກ) ພາຍໃຕ້ການເປັນປະທານ ຂອງ ທ່ານ ສົມ ກາລາໂຫມ ຊໍເຄັງ ຮອງນາຍົກລັດຖະມົນຕີ, ລັດຖະມົນຕີກະຊວງພາຍໃນ ແຫ່ງຣາຊະອາ ນາຈັກກຳປູ ເຈຍ ທັງເປັນລັດຖະມົນຕີອາຊຽນ ຮັບຜິດຊອບວຽກງານຕ້ານອາຊະຍາກຳຂ້າມຊາດແຫ່ງ ຣາຊະອານາຈັກກຳປູເຈຍ, ເຊິ່ງມີຄະນະຜູ້ແທນເຂົ້າຮ່ວມຈາກ 10 ປະເທດສະມາຊິກອາຊຽນ. ສຳລັບຄະນະຜູ້ແທນຂອງ ສປປ ລາວ ນຳພາເຂົ້າຮ່ວມ ໂດຍ ທ່ານ ພົນເອກ ວິໄລ ຫຼ້າຄຳຟອງ ຮອງນາຍົກລັດ ຖະມົນຕີ ລັດຖະມົນຕີກະຊວງປ້ອງກັນຄວາມສະຫງົບ ທັງເປັນລັດຖະມົນຕີອາຊຽນ ຮັບຜິດຊອບວຽກງານຕ້ານອາຊະຍາກໍາຂ້າມຊາດ ແຫ່ງ ສປປ ລາວ ພ້ອມດ້ວຍຄະນະ ໂດຍໄດ້ຈັດຂຶ້ນຢູ່ທີ່ກະຊວງປ້ອງກັນຄວາມສະຫງົບລາວ.
ກອງປະຊຸມລັດຖະມົນຕີອາຊຽນ ວ່າດ້ວຍການຕ້ານອາຊະຍາກໍາຂ້າມຊາດ ຄັ້ງທີ 16 ແມ່ນເປັນເວທີຮັບການສ່ອງແສງລາຍງານຈາກກອງປະຊຸມເຈົ້າ ໜ້າທີ່ອາວຸໂສອາຊຽນ ວ່າດ້ວຍການຕ້ານອາຊະຍາກໍາຂ້າມຊາດ ກ່ຽວກັບຄວາມຄືບໜ້າໃນການຈັດຕັ້ງປະຕິບັດການຮ່ວມມືຕ້ານອາຊະຍາກໍາຂ້າມ ຊາດພາຍໃນພາກພື້ນອາຊຽນ, ໃນກອງປະຊຸມຄັ້ງນີ້, ໄດ້ແລກປ່ຽນສະພາບອາຊະຍາກໍາຂ້າມຊາດ ທີ່ເກີດຂຶ້ນໃນແຕ່ລະປະເທດສະມາຊິກອາຊຽນ ພ້ອມທັງແຈ້ງທີ່ປະຊຸມກ່ຽວກັບຄວາມພະຍາຍາມລະດັບຊາດ, ພາກພື້ນ ແລະ ສາກົນ ໃນການແກ້ໄຂບັນຫາດັ່ງກ່າວ. ສະເພາະປີນີ້, ກອງປະຊຸມໄດ້ປຶກສາຫາ ລືການຮ່ວມມືແກ້ໄຂບັນຫາອາຊະຍາກໍາຂ້າມຊາດ ໂດຍສະເພາະແມ່ນການກໍ່ການຮ້າຍ, ການຄ້າມະນຸດ, ອາຊະຍາກໍາທາງຄອມພິວເຕີ, ການຄ້າຢາເສບຕິດ, ການລັກລອບນໍາຄົນເຂົ້າ-ອອກເມືອງຜິດກົດໝາຍ, ການຟອກເງິນ, ການຄ້າອາວຸດເສິກ ແລະອື່ນໆ ທີ່ຍັງ ສືບຕໍ່ເປັນໄພຂົມຂູ່ຕໍ່ສັນຕິພາບ, ສະຖຽນລະພາບ ແລະ ຄວາມໝັ້ນຄົງບັນດາປະເທດໃນພາກພື້ນ ແລະ ສາກົນ; ຍິ່ງໄປກວ່ານັ້ນ, ທ່າມກາງສະພາບເສດຖະກິດຕົກຕໍ່າ, ພາວະເງິນເຟີ້ ແລະ ຄ່າຄອງຊີບທີ່ເພີ່ມຂຶ້ນ ສົມທົບກັບຜົນສະທ້ອນຈາກການແພ່ລະບາດຂອງພະຍາດໂຄວິດ-19 ຍິ່ງເຮັດໃຫ້ບັນຫາອາຊະ ຍາກຳຂ້າມຊາດມີທ່າອ່ຽງເພີ່ມຂຶ້ນທັງທາງດ້ານຈຳນວນ ແລະ ຄວາມຮຸນແຮງ.
ກອງປະຊຸມເຫັນດີເປັນເອກະພາບກັນວ່າ ບັນຫາອາຊະຍາກຳຂ້າມຊາດ ແມ່ນເປັນບັນຫາລວມຂອງພາກພື້ນ ແລະ ສາກົນ, ບໍ່ມີປະເທດໃດປະ ເທດໜຶ່ງຈະສາມາດແກ້ໄຂບັນຫາເຫຼົ່ານັ້ນໄດ້ດ້ວຍຕົນເອງ. ສະນັ້ນ, ການຮ່ວມມືສາກົນ ທີ່ມີປະສິດທິພາບໃນການແກ້ໄຂບັນຫາຫຍໍ້ທໍ້ເຫຼົ່ານັ້ນ ຈຶ່ງມີຄວາມຈໍາເປັນຢ່າງຍິ່ງ, ບັນດາປະເທດສະມາຊິກອາຊຽນ ຈະຕ້ອງໄດ້ເພີ່ມທະວີການຮ່ວມມືແລກປ່ຽນຂໍ້ມູນຂ່າວສານ, ບົດຮຽນ, ປະສົບ ການ ແລະ ຊ່ວຍເຫຼືອເຊິ່ງກັນແລະກັນ ໃນການພັດທະນາຂີດຄວາມສາມາດຂອງເຈົ້າໜ້າທີ່ປະຕິບັດກົດໝາຍໃນແຕ່ລະຂົງເຂດ ເພື່ອໃຫ້ເຂົາເຈົ້າມີຄວາມຊໍານິຊໍານານໃນ ການປະຕິບັດໜ້າທີ່ວຽກງານສະ ກັດກັ້ນ ແລະ ແກ້ໄຂບັນຫາອາຊະຍາກຳຂ້າມຊາດ ແນໃສ່ປະກອບສ່ວນເຂົ້າໃນການຮັກສາຄວາມສະຫງົບ-ປອດໄພໃຫ້ປະຊາຊົນ ແລະ ສ້າງເງື່ອນໄຂອໍານວຍຄວາມສະດວກໃຫ້ແກ່ການພັດທະນາເສດຖະກິດ-ສັງຄົມຢູ່ແຕ່ລະປະ ເທດ ໃນຂົງເຂດພາກພື້ນ ແລະ ສາກົນ.